钦定古今图书集成/明伦汇编/交谊典/第090卷 > 册府元龟 > 《上桂州李中丞荐卢遵启》柳宗元
## 钦定古今图书集成/明伦汇编/交谊典/第090卷 > 册府元龟 > 《上桂州李中丞荐卢遵启》柳宗元

某启：凡士之当显宠贵剧，则其受赐于人也无德心
焉。何也？彼将曰：“吾势能得之。”是以所出者大，而其报
也必细。居穷厄困辱，则感慨捧戴，万万有加焉，是以
所出者小，而其报也必巨。审矣。故凡明智之君子，务
其巨以遗其细，则功业光乎当时，声名流乎无穷，其
所以激之于中者异也。若宗元者，可谓穷厄困辱者
矣。世皆背去，憔悴旷野，独赖大君子以明智垂仁，问
讯如平生，光耀囚锢，若被文绣。呜呼！世之知止足者
鲜矣。既受厚遇，则又有不已之求，以黩阁下之严威，
然而亦欲出其感慨捧戴而效其巨者。伏惟阁下留
意裁择，幸甚幸甚！伏以外族积德儒厚，以为家风。周
齐之间，兄弟三人，咸为帝者师。孝仁之誉，高于他门。
伯舅叔仲，咸以孝德通于鬼神，为文士所纪述。相国
彭城公尝号于天下，“名其孝以求其类”，则其后咸宜硕大光宠，以充神明之心。今乃雕丧沦落，莫有达者，
岂与善之道，无可取耶？独内弟卢遵，其行类诸父，静
专温雅，好礼而信，饰以文墨，达于政事。今所以闻于
阁下者，无怍于心，无愧于色焉。以宗元弃逐枯槁，故
不求达仕，不务显名，而又难乎其进也。窃高阁下之
举贤容众，故愿委心焉，则施泽于遵，过于厚赐小人
也远矣。以今日之形势，而不废其言，使遵也有籍名
于天官，获禄食以奉养，用成其志，一举而有知恩之
二焉，可不谓务其巨者乎？伏惟试详择焉。言而无实，
罪也。其敢逃大谴，进退恐惧，不知所裁。不宣。谨启。